निक्की झा अपन भनसा घर मे चाय बना रहल छलीह, घड़ी मे दुपहरके तीन बजे छल, समय बचाबय लेल ओ पानी, दूध, चीनी आ चायपत्ती एक्के संग मिला क गैस पर राखि देलक। पाछू घुमि कऽ देखलक तऽ हुनकर पति सोफा पर बड़ आराम स पड़ल लैपटॉप पर काज क' रहल छल। ओ अपन काज मे पूर्ण रूपेण डूबल छलाह। निक्की, भनसा घर सँ हॉल मे लागल घड़ी देखबाक प्रयास केलक मुदा ओकरा नहि देखि सकल। चाय सेहो गरम भ' क' खौलेल तैयार छल । निक्की क', चाय क' छोड़ि क' हॉल मे जेबाक इच्छा नहि भेल, तैं ओ भनसा घरसँ आपन पतिकेँ आवाज देलखिन ।
 "यो . . . . कनि घड़ी देखू ते, . . . . . केतबा समय भ' रहल अछि" ।
 निक्कीक आवाज सुनैत प्रणव लैपटॉपक स्क्रीन दिस ताकलक आ कहलक "ट्वी बैज क अंठावन मिनट, जल्दी करू, प्रिषाक बस बसस्टॉप पर पहुँचि बला हेते" ।
 "हाँ बस एक मिनट, चाय उबल रहल अछि । चाय छानि कऽ होम अहाँकेँ दऽ दे छी, तखन चल जायब" निक्की जबाब देलक ।
 प्रिषा, निक्की झा आ प्रणव झाक बेटी छलीह । प्रणव झा बेंगलुरु के एकटा सॉफ्टवेयर कंपनी में इंजीनियर छलाह आ निक्की झा बैंक मे काज करैत छलीह । प्रिषा एकटा प्राइवेट स्कूल मे कक्षा पांच मे पढ़ैत छलीह । निक्की झा एक कप चाय ल' क' अपन पति केँ द' देलखिन्ह आ तुरन्त दरबज्जा दिस दौड़ल । जहिना निक्की लिफ्टसँ उतरि क' सोसाइटीक मुख्य दरबज्जा पर पहुँचलीह, प्रिषाक बस सेहो आबि गेल छलनि। बससँ उतरैत प्रिषा अपन माँ केँ देखि मुस्कुरा उठलीह।
 निक्की आ प्रिषा दुनू गोटे एक संग टहलैत घर जाय लगलीह। प्रिषा आइ बड शान्त देखाइत छलीह। बाकी दिन प्रिषा घर दिस दौड़ैत छलीह। मुदा आइ ओ अपन माँ क' संग तालमेल बैसाबैत चुपचाप चलैत छलीह। निक्की के सेहो प्रिषा के ई व्यवहार कनि अजीब लागल। तखने प्रिषा पीठ पर लागल स्कूलक बैग खोललक आ निक्कीक दैत काल बजलीह, "मम्मी, बैग पकड़ू, बड भारी अछि" ।
 जखन प्रिषाक माँ स्कुल बैग पकड़ने छलीह तखन हुनका कनेक भारीपन बुझाइत छलनि, जे सामान्य दिन मे नहि होइत छ्ल। निक्की के ई बात बुझायल कि शायद प्रिषा अपन लंच नहि खा लेने हायत। निक्की जखन बैग खोललक आ लंच बॉक्स उठौलक तऽ बुझायल जे एखनो भरल अछि ।
 निक्की कनि तमसा क' प्रीशा से पुछलखिन, अहाँ भोजन नहि खयलहुँ?
 तखने प्रिशा जबाब देलक- "नहि"।
 निक्की पुछलकै "अहाँ भोजन किएक नहि खयलहुँ? "
"बस मूड ठीक नहि छल" प्रिषा जबाब देलक ।
 निक्की बाजल - "किएक? " "की भेल" ?
 "स्कूल मे कुनु टीचर के डांट पड़ल वा कुनु दोस्त सं झगड़ा भेल"?
 "होम बुझलौं . . . अन्हा क मूड नीक नाय अछि , मुदा खाना जरूर खैबाक चाही । अंहा भोरे साढ़े सात बजे घर स निकलल छल । आब तीन बाजि गेल अछि । अंहा भोरेसँ भूखल छी" । प्रिषाक माँ प्रिशा केँ बुझबैत बजलीह ।
 मुदा प्रिषा पर कुनु असर नहि पड़लनि ।
 ओ बड शान्त मोनसँ घर दिस डेग बढ़ा रहल छलीह । प्रिषा आ ओकर माँ किछुए काल मे अपन फ्लैट मे पहुँचि गेल। प्रिषाक पिता दरबज्जा खोललनि ।
 प्रिषा केँ देखि ओ बजलीह, "हमर सोना बेटी आबि गेल अछि" । प्रणव अपन बेटी के गोदी मे उठाबय चाहैत छल ।
 पापा सेहो आश्चर्यचकित भ' क' पुछलखिन "किएक ? " "की भेल"
तखने निक्की तुरंते बजलखिन "भोर स भूखल अछि"
प्रणव सेहो आश्चर्य आ चिन्ता करए लगलाह।
 ओ, प्रिषा लग आबि पुछलखिन "की भेल बौआ"?
 "कुनु खास बात नै पापा बस आई स्कूल में हमर सबहक टीचर एकटा नया विषय पढ़ौलनि । सब बच्चा के बुझे मे आबि गेल केवल हमरा बुझे मे नहि आयल।
 जखन विषय समाप्त केलाक बाद टीचर पूरा क्लास स पूछलखिन, के के नहि बुझलौं ओ सब हाथ खड़ा करू । तखन मात्र हम हाथ उठेलहुं। तकर बाद क्लासक सभ बच्चा हँसय लागल। आ टीचर सेहो संग मे हँसय लगलाह। हमरा कनि अपमान बुझायल, एहि कारणे हमर मूड उतरि गेल आ हम भोजन तक नहि केलहुँ"।
 ई सुनलाक बाद ओकर पापा आ मम्मी सेहो हँसय लगलाह।
 दुनू गोटेकेँ हँसैत देखि प्रिषा तमसा गेलीह आ बजलीह "देखू, आब अहाँ सभ सेहो हँसैत छी"। प्रिषा कनेक तमसाइत बाजलि ।
 प्रणव प्रेमपूर्वक प्रिषाक माथ पर हाथ राखि बजलाह, "हम सभ हँसि रहल छी कारण अहाँ एतेक छोट बात पर तमसा गेलहुँ, भोजनो नहि खयलहुँ, तखन भविष्य मे की होयत, जखन जीवन मे पैघ विवादक सामना करय पड़त"।
 प्रणव बेटी के बुझबैत कहलखिन। "दोसर बात जखन टीचर पुछलखिन जेकरा सब क बुझे म नाय आयल ओ सब गोटा हाथ खड़ा करू, तखन ईमानदारी स हाथ खड़ा करबाक में ही समझदारी छल" ।
 "भ' सकैछ, जे क्लास मे किछु एहन बच्चा होथि जेकरा बुझे मे नहि आयल तइयो हाथ नहि उठौलनि, ई बड़का गलती अछि"।
 "हम अहाँ के जीवन के एकटा पैघ पाठ सिखाबय चाहैत छी" ।
 "जेकरा अहाँ अपन मोन मे बैसा लियो , जँ अहाँ केँ कहियो कुनु बातक जानकारी नहि अछि आ सामनेक व्यक्ति ओहि बातक प्रयोग क' रहल अछि, तखन ओहि व्यक्ति सँ ओहि बातक विषय मे अवश्य पूछू, चाहे सामनेक व्यक्ति अहाँक टीचर होथि वा अहाँक मित्र होथि वा अहाँक रिश्तेदार" ।
 यदि ओहि समय अहाँ आपन सम्मान देखब आ सोचब जे पूछला पर हमर अपमान भ' जायत ते अहाँ आपन जीवनक सबसँ पैघ गलती करब।
 भविष्य मे जँ ओहि विषयक प्रयोग कतहु होयत वा अहाँ केँ ओहि विषयक सामना करय पड़त तखन अहाँ ओहि समय बड़ नीक सँ पश्चाताप करब।
 तखन अन्हा सोचब , एहि विषयक प्रयोग हमर टीचर वा हमरा सोझाँ मे मित्र द्वारा कयल गेल छल मुदा हम एहि विषय मे नहि पुछलहुँ । आ घोर गेलाक बादो होम डिक्शनरी वा इन्टरनेट वा कुनु दोसर माध्यमसँ पता नहि करलहुँ आ आइ एहि बात हमरा सोझाँ आबि गेल अछि, ओहि समय अहाँ बड पश्चाताप करब।
 संगे-संग एकटा बात मोन में बैसा क राखू कि पेटसँ कियो सिख क नहि आबेत अछि । जे सीखैत अछि, ओ एहि ठान सीखेत अछि आ सामनेक व्यक्ति जँ कुनु बातक ज्ञानी होथि तऽ जरूर कतहु सँ सीखने हेताह ।
 प्रणव बुझबैत प्रिषा बड खुश भ' गेलीह ।
 प्रिषा क बुझायल की ओ कुनु गलती ने केने छल। आ आपन पापा से लिपट गेल ।
 गलत ओ नहि अछि अपितु ओकर क्लासक विद्यार्थी अछि प्रणव खुशी-खुशी प्रिषाकेँ गोदीमे लऽ लेलक । प्रिषा बजलीह "यु आर दी बेस्ट पापा ऑफ़ दी वर्ल्ड"
सब हँसि रहल छल । प्रणव कहलक चलू खाना खायल जाय, पेट मे चूहा सेहो कूदि रहल अछि।
 अपन मंतव्य editorial. staff. videha@gmail. com पर पठाउ। 